Covid-19: Byna 700 nuwe gevalle in SA aangemeldGrafika: Elsabe Brits. Die getal bevestigde Covid-19-gevalle in Suid-Afrika het nou tot 11 350 gestyg met 698 nuwe gevalle in die afgelope 24 uur aangemeld. Dr. Zweli Mkhize, minister van gesondheid, het egter Dinsdag in sy jongste verklaring geen melding van nuwe sterftes weens Covid-19 gemaak nie. Die land se dodetal staan dus steeds op 206. Altesaam 4 357 pasiënte het intussen herstel, wat dui op ŉ herstelkoers van 38%. Volgens Mkhize is 13 630 Covid-19-toetse sedert Maandag in Suid-Afrika uitgevoer. Altesaam 369 697 toetse is tot op hede uitgevoer, waarvan 180 009 (49%) in die private sektor en 189 688 (51%) in die openbare sektor gedoen is. Die private sektor het tot onlangs toe nog meer toetse as die openbare sektor uitgevoer. Die Wes-Kaap het steeds die meeste gevalle van Covid-19. Altesaam 6 105 pasiënte in dié provinsie het nou reeds positief getoets vir die nuwe koronavirus, gevolg deur Gauteng met 2 014 pasiënte. Teen Maandag het 1 796 Covid-19-pasiënte in die Wes-Kaap van die siekte herstel. Die Oos-Kaap het op sy beurt reeds 1 504 bevestigde gevalle van Covid-19 aangemeld. Teen Maandag het 1 796 pasiënte in die Wes-Kaap van die siekte herstel. In Gauteng het 1 305 pasiënte teen Maandag van Covid-19 herstel. Herstelsyfers vir ander provinsies is nog nie beskikbaar nie.